เตือนรถแต่งซิ่ง ติดไฟแสงสีหรือไฟกระพริบ ที่อาจส่งอันตรายกับผู้ใช้รถใช้ถนนร่วมทาง ผิดกฎหมายทั้งจำและปรับ อาจถูกริบรถด้วย
พลตำรวจตรี ยิ่งยศ เทพจํานงค์ โฆษกสำนักงานตำรวจแห่งชาติ เปิดเผยถึงกรณีคลิปรถกระบะบรรทุกสิ่งของขับในทางเดินรถช่องขวาสุด บนถนนทางสาธารณะ ดัดแปลงติดตั้งไฟหรี่หน้ารถไฟส่องป้ายทะเบียน และไฟใต้ท้องรถ เป็นสีฟ้า และกระพริบในขณะขับขี่ ส่งผลรบกวนสายตาผู้ขับขี่รถคันอื่น ซึ่งอาจจะเกิดอันตรายแก่บุคคลหรือทรัพย์สินของผู้อื่น ที่ใช้รถใช้ถนนร่วมกัน ว่าทางสำนักงานตำรวจแห่งชาติ จะตรวจสอบและติดตามตัวผู้ขับขี่ หรือเจ้าของรถยนต์คันดังกล่าว มาดำเนินการตามกฎหมาย ขณะที่ พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ สั่งกำชับไปยังตำรวจทั่วประเทศ หากพบการกระทำผิดกฎหมาย หรือการกระทำลักษณะดังกล่าว ให้ดำเนินคดีอย่างเข้มงวด เพื่อให้ผู้ใช้รถใช้ถนนมีความปลอดภัย ทั้งนี้ ที่ผ่านมา สำนักงานตำรวจแห่งชาติ มีการจับกุมดำเนินคดี ผู้ขับรถในลักษณะก่อความเดือดร้อน ประมาท ไม่คำนึงถึงความปลอดภัยของบุคคลอื่น โดยนำตัวผู้กระทำความผิดพร้อมรถของกลาง ส่งฟ้องต่อศาล ซึ่งศาลมีคำพิพากษาปรับและจำคุก อีกทั้งยังมีหลายคดี ที่ศาลมีคำสั่งริบรถของกลาง จึงขอเตือนว่า การกระทำดังกล่าว เป็นการกระทำที่เป็นอันตรายต่อความปลอดภัยของผู้ใช้รถใช้ถนนร่วมกัน และเป็นการกระทำที่ผิดกฎหมาย อาจมีโทษทั้งจําคุก ปรับและอาจถึงขั้นริบรถ